Ratas ja Merkel rääkisid kahe riigi vahelisest digikoostööst ja kuidas selle käigus jõuda konkreetsete ja praktiliste ühisprojektideni. Lisaks oli kõne all kaitse- ja julgeolekupoliitika ning koostöö arendamine idapartnerluse riikidega.

Ühisel töölõunal keskendusid Balti riikide peaministrid, Leedu president Dalia Grybauskaitė ja liidukantsler Merkel peamiselt Euroopa Liidu sisejulgeolekule, sealhulgas välispiiride kaitsele ja võitlusele kuritegevusega, Brexiti läbirääkimiste arengutele ja rändeküsimustele. Seega teemadele, mida Euroopa Liidu riigi- ja valitsusjuhid arutavad järgmisel nädalal Austrias Salzburgis toimuval mitteametlikul ülemkogul.